– Вядома, гэта праца мела перапынкі. У перыяд Паўночнай вайны, я думаю, у нас ніякіх выданняў не было. Пасля ўсё прыйшлося аднаўляць з нуля. І гэты час прыйшоўся на рэформы знакамітага Антонія Тызенгаўза. Яго актыўная дзейнасць не магла абысціся без газеты. У 1776 годзе пачынаецца выданне Gazety Grodzie?skiej. Доўгі час яна лічылася старэйшай на беларускіх землях. Але цяпер вы ведаеце, што было яшчэ больш старое выданне. Таксама быў Kurier Litewski. Былі і іншыя польскамоўныя выданні. Калі горад далучылі да Расійскай імперыі, яны паступова закрываліся. Часам з-за эканамічных прычын, часам па рашэнні царскай ўлады.